recursal/SuperWikiNEXT-32B huggingface dataset:
**וַנסַן לָה שְאפֶּל** (בצרפתית: **Vincent La Chapelle**) (נולד בשנת 1690 או 1703, מת ב-1745) היה שף צרפתי שעבד בחצרות פיליפ סטנהופ, הרוזן הרביעי מצ'סטרפילד, וילם הרביעי, הנסיך מאורנג', ולבסוף בחצרה של מאדאם דה פומפדור, מאהבתו של לואי החמישה עשר, מלך צרפת.

לה שאפל ידוע בעיקר בזכות ספר הבישול שחיבר, "הבישול המודרני" (Le Cuisinier moderne), שיצא לאור לראשונה ב-1733 כשעבד עבור הרוזן מצ'סטרפילד, ושנתיים מאוחר יותר פורסם גם בצרפתית. הספר טבע לראשונה את המונח "נובל קוויזין", אם כי זה שינה את מובנו מאז. לספר הייתה השפעה עצומה על הבישול של המעמדות העליונים באנגליה. הוא הושפע חלקית מספר בישול שקדם לו, Le nouveau cuisinier royal et bourgeois, של פרנסואה מסיאלו.

לקריאה נוספת
------------

* Larousse Gastronomique, president of gastronomic comitee: Joel Robuchon, Clarkson Potter, Random House, New York, 2001, p. 662.

קישורים חיצוניים
----------------

ויקישיתוף מדיה וקבצים בנושא **ונסן לה שאפל** בוויקישיתוף
* הבישול המודרני(הקישור אינו פעיל) - תיאור בהולנדית עם תמונת השער המקורי
* חבושים מתכון של לה-שאפל (אנגלית)
* טארט לימונים מתכון של לה-שאפל (צרפתית)

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb12665144t (data)
* SUDOC: 137096100
* VIAF: 32728760
* WorldCat (עם VIAF): 32728760

 |
**מרקוס ולריוס מסאלה ברבאטוס** (בלטינית: **Marcus Valerius Messala Barbatus**;‏ לכל המאוחר 12 לפנה"ס - בין 20 ל-23 לספירה) היה מגיסטראט רומאי אשר שימש כקונסול בשנת 20 לספירה. אביה של הקיסרית מסלינה.

ביוגרפיה
--------

על חייו ידוע מעט מאוד. הוא נולד ככל הנראה בסוף המאה ה-1 לפנה"ס, למרקוס ולריוס מסאלה אפיאנוס אשר שימש כקונסול בשנת 12 לפנה"ס ונפטר זמן קצר לאחר מכן. אמו הייתה קלאודיה מרקלה הצעירה, בתם של אוקטביה (אחותו של אוגוסטוס) וגאיוס קלאודיוס מרקלוס. הייתה לו אחות אחת בשם קלאודיה פולכרה, אשר לימים נישאה לפובליוס קווינקטיליוס וארוס. לאחר מות אביו נישאה אמו ללוקיוס אמיליוס לפידוס פאולוס. 

באזור שנת 15 הוא נישא לבת דודתו דומיטיה לפידה הצעירה בתם של לוקיוס דומיטיוס אהנובארבוס ושל אנטוניה הזקנה. נולדה להם בת אחת - מסלינה אשר לימים נישאה לקלאודיוס והפכה לקיסרית. מסלול המשרות שלו לא ידוע בשנת 20 לספירה נבחר מסאלה כקונסול לצד מרקוס אורליוס קוטה מקסימוס מסלינוס. הוא מת זמן קצר לאחר מכן. אשתו נישאה לאחר מותו לפאוסטוס קורנליוס סולה לוקולוס.

לקריאה נוספת
------------

* סויטוניוס, **שנים-עשר הקיסרים**, תרגם מרומית ד"ר אלכסנדר שור. תל אביב, הוצאת מסדה, 1954.

הערות שוליים
------------

1. ↑  סווטוניוס, **חיי שנים-עשר הקיסרים**, קלאודיוס, פרק 26.
**אריק ברז'ה** (בצרפתית: **Éric Berger**; ‏נולד ב-13 ביוני 1969, אמיין) הוא שחקן קולנוע צרפתי.

ביוגרפיה
--------

אריק ברז'ה נולד באמיין. הוא נכד של מוריס ברז'ה, חסיד אומות העולם.

אריק ברז'ה למד משחק בבית ספר פרטי בפריז. בהמשך הוא למד בהקונסרבטואר הלאומי הגבוה לאמנות הדרמה אותה סיים בשנת 1995.

בשנת 2001 הוא זכה להצלחה בעקבות משחקו בסרט Tanguy. על עבודה זו הוא היה מועמד לקבלת פרס סזאר. בשנת 2019 הוא שיחק בסרט המשך. בסך הכול הוא שיחק בכ-40 סרטי קולנוע. בנוסף לכך אריק ברז'ה משחק בסרטי וסדרות טלוויזיה.

החל משנת 1991 אריק ברז'ה משחק על במת התיאטרון. הוא שיחק בהצגות שונות.

קישורים חיצוניים
----------------

ויקישיתוף מדיה וקבצים בנושא **אריק ברז'ה** בוויקישיתוף

* אריק ברז'ה, במסד הנתונים הקולנועיים IMDb (באנגלית)
* אריק ברז'ה, באתר AllMovie (באנגלית)
* אריק ברז'ה, במסד הנתונים הקולנועיים KinoPoisk (ברוסית)

|  |  |
| --- | --- |
| בקרת זהויות עריכת הנתון בוויקינתונים | 
* BIBSYS: 5028211
* BNE: XX1516785
* BnF: cb14155086p (data)
* ISNI: 0000 0001 1472 1333
* LCCN: no2003076602
* SUDOC: 070446938
* VIAF: 48921460
* WorldCat: lccn-no2003076602

 |
**מרקוס ויינצירל** (בגרמנית: **Markus Weinzierl**, נולד ב-28 בדצמבר 1974 בשטראובינג, גרמניה) הוא כדורגלן עבר ומאמן כדורגל גרמני.

קריירת משחק
-----------

ויינצירל החל לשחק במועדונים קטנים בגרמניה, עד שהגיע לקבוצת המילואים של באיירן מינכן, בה שיחק במשך 4 שנים, הופיע במדיה 113 פעמים והבקיע עשרה שערים. לאחר תקופה מוצלחת זו עבר ויינצירל לסגל הקבוצה הראשונה, אך לא הספיק לשחק במדיה ולו משחק אחד. לאחר עונה ללא משחק רשמי במדי באיירן, עבר לקבוצת שטוטגרטר קיקרס ששיחקה בבונדסליגה 2, ליגת המשנה הגרמנית. במשך שתי עונות הופיע ויינצירל במדי הקבוצה 40 פעמים וכבש שער אחד. בסיום שתי עונות אלו הקבוצה ירדה לליגה השלישית ודרכיהם של הקיקרס ושל ויינצירל נפרדו. לאחר מכן עבר לחצי עונה במדי אונטרהאכינג ושתיים במדי יאהן רגנסבורג. ב-2004 פרש ממשחק פעיל.

קריירת אימון
------------

באפריל 2006 החל ויינצירל לשמש כעוזר מאמן בקבוצה האחרונה שבה שיחק, יאהן רגנסבורג, ששיחקה אז בליגה השלישית וירדה בסיום העונה לרביעית. בנובמבר 2008 קודם לתפקיד המאמן הראשי במקומו של תומאס קריסטל שפוטר, כשהקבוצה נמצאת בליגה השלישית. בעונת 2011/2012 סיים עם רגנסבורג במקום השלישי בליגה ועלה איתה לבונדסליגה השנייה. מספר ימים לאחר העלייה חתם ויינצירל באאוגסבורג מהבונדסליגה כמאמן ראשי.

בעונת 2015 האריך ויינצירל את חוזהו באאוגסבורג עד עונת 2019. שנה לאחר מכן, ב-3 ביוני 2016, חתם בשאלקה 04 כמאמן ראשי לקראת עונת 2016/2017 בבונדסליגה. בסיום העונה פוטר מאימון הקבוצה..

באוקטובר 2018 מונה ויינצירל כמאמן שטוטגרט, שפתחה בצורה חלשה את עונת 2018/2019, במקומו של טייפון קורקוט שפוטר. באפריל 2019, פוטר ויינצירל משטוטגרט לאחר רצף תוצאות חלשות וסכנת ירידה שריחפה מעל הקבוצה, כאשר במשחקו האחרון הפסידה הקבוצה 6-0 לאאוגסבורג.

### סטטיסטיקה כמאמן

נכון לסיום עונת 2020/2021

| קבוצה | מאז | עד | מאזן |
| --- | --- | --- | --- |
| מ | נצ | ת | הפ | נצ % |
| יאהן רגנסבורג | 2008 | 2012 | 140 | 49 | 48 | 43 | 35 |
| אאוגסבורג | 2012 | 2016 | 154 | 56 | 32 | 66 | 36.36 |
| שאלקה 04 | 2016 | 2017 | 50 | 21 | 13 | 16 | 42 |
| שטוטגרט | 2018 | 2019 | 23 | 4 | 4 | 15 | 17.39 |
| אאוגסבורג | 2021 | הווה | 3 | 1 | 0 | 2 | 33.33 |
| סך הכל | 369 | 131 | 97 | 141 | 35.50 |

קישורים חיצוניים
----------------

ויקישיתוף מדיה וקבצים בנושא **מרקוס ויינצירל** בוויקישיתוף

* פרופיל, באתר Transfermarkt
* פרופיל, באתר Fussballdaten.de (בגרמנית)
* פרופיל, באתר WorldFootball.net
* פרופיל, באתר FootballDatabase.eu
* פרופיל המאמן, באתר Transfermarkt

הערות שוליים
------------

1. ↑  "Weinzierl and Reuter extend Augsburg deals". bundesliga.com. 5 באפריל 2015. אורכב מ-המקור ב-2015-04-19. נבדק ב-13 באפריל 2015. `{{cite web}}`:  (עזרה)
2. ↑  AP reporter (3 ביוני 2016). "Dirk Schuster replaces Schalke-bound Markus Weinzierl as new Augsburg boss" (בגרמנית). Daily Mail. נבדק ב-19 ביוני 2016. `{{cite web}}`:  (עזרה)
3. ↑  מערכת וואלה! ספורט‏, שאלקה מינתה את דומניקו טדסקו בן ה-31 למאמנה, באתר וואלה!‏, 09 ביוני 2017

|  |  |
| --- | --- |
| בקרת זהויות עריכת הנתון בוויקינתונים | 
* GND: 1100171339
* VIAF: 17146332898018731673
* WorldCat: viaf-17146332898018731673

 |
**מייקל כריסטיאן וישנבסקי** (בפולנית: **Michał Krystian Wiśniewski**; נולד ב-9 בספטמבר 1972) יליד העיר לודז' הוא זמר פופ פולני, סולן להקת הפופ Ich Troje.

עבודה וקריירה
-------------

וישנבסקי הופיע בשני סרטים: "כוכב" (בפולנית: "Gwiazdor", בשנת 2002) ו"סיפורי פשע" ("LawStorant", בשנת 2005). הוא נטל חלק בתוכנית המציאות של רשת TVN: "אני מה שאני" ("Jestem jaki jestem"), ובתוכנית המציאות "הראה את פניך" ("Pokaz swojo twatz") ברשת VIVA! POLAND. עם הלהקה Ich Troje הוא הוציא כמה סינגלים מוצלחים, ויחד הם ייצגו את פולין באירוויזיון 2003 עם השיר "אין גבולות" ("Keine Grenzen") וזכו המקום השביעי בגמר. בשנת 2006 הוא נבחר שוב בידי הציבור הפולני וייצג את פולין באירוויזיון 2006 עם השיר "הולך בעקבות לבי" ("Follow My Heart") יחד עם Ich Troje וריל מק'קוי.

באוקטובר 2005 פתח וישנבסקי בוטיק אופנה.

בעת הופעה קפץ וישנבסקי אל הקהל ופצע נערה. כתוצאה מכך, היא נהפכה לנכה במידה חלקית, סבלה מטראומה מנטלית חמורה, והייתה צריכה לעבור שיקום יקר. מייקל נקנס ב-6000 זלוטי בעקבות המקרה.

משפחה
-----

אשתו הראשונה הייתה הזמרת הפולניה מגדה פמה. 

אשתו השנייה היא מרתה וישנבסקי, הידועה כ'מנדרינה'. יש להם שני ילדים: קסאבייר מייקל (נולד ב-2002) ופביאן מרתה (נולדה ב-2003). הזוג התגרש ב-2005.

וישנבסקי נישא לזמרת אנה שביאטזכק בלאס וגאס ב-2005. בתם הראשונה, אטינט אנה, נולדה ב-2006. ילדם השני, פאלקו כריסטיאן, שנולד ב-2007, נפטר ביום לידתו.

קישורים חיצוניים
----------------

ויקישיתוף מדיה וקבצים בנושא **מייקל וישנבסקי** בוויקישיתוף
* 

* אתר האינטרנט הרשמי של מייקל וישנבסקי

* מייקל וישנבסקי, במסד הנתונים הקולנועיים IMDb (באנגלית)

* מייקל וישנבסקי, באתר MusicBrainz (באנגלית)

* מייקל וישנבסקי, באתר Discogs (באנגלית)

* מייקל וישנבסקי, באתר Songkick (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb17015043t (data)
* ISNI: 0000 0001 3014 744X
* MusicBrainz: b219fbd4-931b-42fa-ac7f-3a438ec0f237
* VIAF: 303454412
* WorldCat: viaf-303454412

 |
**בלוודיר** (**Belvedere**) או **מרפסת תצפית** הוא הדפס אבן (ליתוגרפיה) מעשה ידי הצייר ההולנדי מאוריץ קורנליס אשר משנת 1958. בציור נראה מבנה, אשר במבט מעמיק מתברר שאינו יכול להתקיים במציאות.

תיאור היצירה
------------

במרכז היצירה מוצג מבנה תלת-קומתי, הנראה במבט ראשון כמבנה רגיל. שתי הקומות העליונות הן מרפסות פתוחות; רצפת הקומה השלישית ותקרתה נתמכות על ידי עמודים. במבט ראשון נראים כל עמודי הקומה השנייה כשווים באורכם, אולם למעשה העמודים בקדמת המבנה תומכים את חלקו האחורי של המבנה, והעמודים בחלקו האחורי של המבנה תומכים את קדמת המבנה, פרדוקס זה מאפשר לסולם הנמצא באמצע הקומה השנייה להימצא מחוץ לקומה השלישית.

לרגלי המבנה נראה אדם היושב על ספסל ומחזיק בידו קובייה בלתי אפשרית במציאות, שנבנתה על פי תרשים של קוביית נקר שנמצא לרגליו. הקומה הראשונה של המבנה היא למעשה כלא שבחלונו ניתן לראות ראש של אדם. סורגי החלון, בדומה לעמודי המבנה, מסודרים בצורה שאינה אפשרית במציאות.

על מדרגות המבנה ניצבת אישה המבוססת על דמות מתוך לוח הגיהנום (הלוח הימני) של הטריפטיכון של הירונימוס בוש "גן התענוגות הארציים".

> 
> בעולם תלת ממדי לא ייתכן קיום בו זמני של חזית ואחור, ולכן אי אפשר לציירם. אולם אפשר בהחלט לצייר עצם שבמבט ממעל ובמבט מתחת נראות בו מציאויות שונות. הנער היושב על הספסל מחזיק בידו קובייה אבסורדית ממש באותה מידה... דומה כי אינו ער לעובדה כי מרפסת התצפית שמאחוריו בנויה, אף היא, באותו סגנון לא אפשרי. על רצפת המשטח התחתון, כלומר בתוך המבנה, ניצב סולם ועליו מטפסים שני בני אדם. אך לכשיגיעו קומה אחת גבוה יותר, הם שוב יימצאו תחת כיפת השמים... האם ייפלא איפוא שאיש מן החבורה הזו אינו מוטרד מגורלו של האסיר בצינוק, התוחב ראשו בעד סורגים ומבכה על מר גורלו?
> 
> 
> 
> — מ.ק. אשר, **עבודות גראפיות**, בנדיקט טאשן וסטימצקי בע"מ, 1994
>

לקריאה נוספת
------------

* מ.ק. אשר, **עבודות גרפיות**, סטימצקי טאשן, 1994, בתרגום עדנה קלגסברון ובעריכת שלומית אריאל.

קישורים חיצוניים
----------------

* תיאור היצירה (אורכב 30.03.2009 בארכיון Wayback Machine)

| יצירותיו של מאוריץ קורנליס אשר |
| --- |
| 

|  |
| --- |
| בית מדרגות • בלוודיר • דומם וכדור שיקוף • הגשר • זחלגלגל • יד וכדור שיקוף • ידיים רושמות • יחסות • מגדל בבל • מפל מים • מראת קסמים • עולם אחר 2 • עולים ויורדים • קיעור וקימור • קסטרוולווה • שלושה כדורים 2 • שמיים ומים |

 |
**פיורד אליס** (באנגלית: **Ellis Fjord**) הוא פיורד צר וארוך, בחוף אינגריד כריסטנסן, בארץ הנסיכה אליזבת, שבאנטארקטיקה.

הפיורד ממוקם בין חצי האי בריידנס, וחצי האי מיול, בגבעות וסטפולד.

היסטוריה
--------

### גילוי ומיפוי האזור

אזור גבעות וסטפולד, ובהן הפיורד, מופו באמצעות תצלומי אוויר שצולמו על ידי משלחת לארס כריסטנסן (1937–1936).

הקרטוגרפים הנורווגיים חשבו שמדובר במפרץ ובשריד של אגם שבעבר נשפך אליו.

ג'ון רוסקו (John Roscoe), אשר מיפה את האזור בהתבסס על תצלומי אוויר שצולמו על ידי צי ארצות הברית, במסגרת מבצע קפיצה לגובה, שנערך בעונת המחקר (הקיץ האנטארקטי) 1946–1947, הבין כי המפרץ והאגם הצר והארוך מחוברים, והם למעשה פיורד.

הראשונים שהגיעו אל הפיורד היו אנשי משלחת החקר האנטארקטית הלאומית של אוסטרליה, בפיקודו של פיליפ לו, ב-31 בינואר 1955.

### מקור השם

הקרטוגרפים הנורווגיים, כאמור, חשבו שמדובר במפרץ ובאגם הנשפך אליו, וקראו למפרץ "מולוויק" (בנורווגית: "Mulvik" - מפרץ החוטם) ולאגם קראו "לאנגוואטנט" (בנוורגית: "Langevatnet" - האגם הארוך).

בעקבות גילויו של רוסקו, שונה שם האתר.

רוסקו נתן לאתר את שמו הנוכחי.

הפיורד נקרא על שמו של אדווין אי. אליס (Edwin E. Ellis), שהיה צלם אוויר במהלך מבצע קפיצה לגובה, וצילם את האזור בו נמצא הפיורד.

לקריאה נוספת
------------

• J Grey, J Laybourn-Parry, RJG Leakey, and A McMinn, **Temporal patterns of protozooplankton abundance and their food in Ellis Fjord, Princess Elizabeth Land, Eastern Antarctica**, stuar. Coast. Shelf Sci.], vol. 45, no. 1, pp. 17-25, Jul 1997
• McMinn A, Heijnisj H, Harle K, McOrist G. **Late-Holocene climatic change recorded in sediment cores from Ellis Fjord, eastern Antarctica**, The Holocene. 2001;11(3):291-300.  
• McMinn, A. Gibson, J. Hodgson, D. et al. **Nutrient limitation in Ellis Fjord, eastern Antarctica**, Polar Biol 15, 269–276 (1995). 
• Kirkwood, J.M. Burton, H.R. **Macrobenthic species assemblages in Ellis Fjord, Vestfold Hills, Antarctica**, Mar. Biol. 97, 445–457 (1988). 
• McMinn, Andrew; Heijnisj, Henk; Harle, Kate; McOrist, Gordon;, **Late-Holocene climatic change recorded in sediment cores from Ellis Fjord, eastern Antarctica 2001**, Holocene ISSN 0959-6836
• A. McMinn, J. J. Bloxham & J. Whitehead (1998), **Modern surface sediments and non‐deposition in Ellis Fjord, eastern Antarctica**, Australian Journal of Earth Sciences, 45:4, 645-652, 
• Gibson, J. (1999), **The role of ice in determining mixing intensity in Ellis Fjord, Vestfold Hills, East Antarctica**, Antarctic Science, 11(4), 419-426. 
• Australian Antarctic Division, **Locations of samples from Organic Lake, Deep Lake and Ellis Fjord in the Vestfold Hills, Antarctica**, Dataset

קישורים חיצוניים
----------------

* פיורד אליס באתר הסקר הגאולוגי של ארצות הברית
* פיורד אליס באתר הגאזט האנטארקטי של ממשלת אוסטרליה
* פיורד אליס באתר הגאזט האנטארקטי המשווה SCAR של ממשלת אוסטרליה
* פיורד אליס באתר marineregions
* מפת אזור פיורד אליס

הערות שוליים
------------

1. 1 2 3 4 5 6 7 8 9 10 11 12 13 14 15  מידע גאוגרפי והיסטורי
2. 1 2 3 4 5 6 7 8 9 10 11 12 13 14 15  מידע היסטורי
**מרקוס אנטוניוס פולמון** (ביוונית: **Μάρκος Ἀντώνιος Πολέμων**), הידוע כ**פולמון מלאודיקיאה** (Πολέμων ὁ Λαοδικεύς) או **פולמון מסמירנה**, היה סופיסט שחי במחצית הראשונה של המאה ה-2 לספירה.

חייו
----

פולמון היה יווני מאסיה הקטנה, ממשפחה מהמעמד הרומי הקונסולארי (אנ'). הוא נולד בלאודיקיאה על הליקוס (אנ') בפריגיה (כיום בטורקיה), אולם שהה במשך רוב חייו בסמירנה (אנ') (כיום איזמיר, טורקיה). כבר מבחרותו קיבל תוארי כבוד מאזרחי סמירנה על שירותיו לעיר.

פולמון היה רב אומן ברטוריקה, חבר בולט בתנועת הסופיסטים השנייה (אנ').
הוא פרח בתקופת שלטונם של הקיסרים הרומיים טראיאנוס, אדריאנוס ואנטונינוס פיוס, וזכה לתמיכתם של שני הראשונים. בשנת 135 לספירה, נשא פולמון בהוראת אדריאנוס את נאום ההקדשה למקדש זאוס האולימפי באתונה.

פולמון עמד בראש אחד מבתי הספר לרטוריקה הראשונים במעלה של התרבות ההלניסטית בסמירנה. סגנון הנאום שלו היה מכביד בנוכחותו ולא מהנה או מרצה. אך עם זאת, אופיו היה גאה ומאופק.

בשנותיו המאוחרות, סבל פולמון מדלקת מפרקים. בגיל 56 כבר לא יכול היה לעמוד בכאבים ונעל עצמו בקבר משפחתו בלאודיקיאה. כאשר חבריו ומשפחתו התחננו לפניו שלא להתאבד בדרך זו, אמר להם: "הביאו לי גוף אחר ואצא". הוא מת שם, ככל הנראה מרעב. שנת מותו אינה ידועה, אולם הוא ככל הנראה מת זמן מה אחרי שנת 143 לספירה, אז שמע אותו לוקיוס ורוס.

חיבוריו
-------

החיבורים היחידים של פולמון שנשארו בשלמותם הם נאומי הלוויה שלו לכבוד גנרלים האתונאים קאלימאכוס וקינאיגירוס (אנ'), שנהרגו בקרב מרתון בשנת 490 לפנה"ס. נאומים אלה נקראים "לוגוי אפיטפיאוי" (logoi epitaphioi, כתובות הנצחה).
חיבוריו הרטוריים עסקו בנושאים בהיסטוריה של אתונה. מאמר על פיזיונומיה נשמר בתרגום ערבי מהמאה ה-14. הוא היה בסיס לעבודה של אדמאנטיוס באותו נושא.

קישורים חיצוניים
----------------

ויקישיתוף מדיה וקבצים בנושא **פולמון מלאודיקיאה** בוויקישיתוף

הערות שוליים
------------

1. ↑  הגיית השם ביוונית: פּו**לֵ**מון, במלעיל (ההטעמה בהברה השנייה).
2. 1 2 3 4 5 6 7  **Dictionary of Greek and Roman Biography and Mythology**, Polemon, 4. Antonius, p. 435
3. ↑  סודא, פולמון – Suidas, s.v. Πολέμων

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007266639105171
* BIBSYS: 95004184
* BNE: XX1073590
* BnF: cb10181278q (data)
* CiNii: DA14418782
* GND: 11943511X
* ICCU: RMRV008159
* ISNI: 0000 0001 2282 2118
* LCCN: n84227568
* NLA: 35913056
* NLG: 268093
* NSK: 000581097
* NTA: 069951322
* RERO: 02-A000131557
* SELIBR: 335453
* SUDOC: 136379095
* Trove: 1143356
* VcBA: 495/37053
* VIAF: 79012427
* WorldCat: lccn-n84227568

 |
**טולאגי** (אנגלית: Tulagi) הוא אי קטן באיי שלמה השוכן דרומית לאיי נגלה. העיר הנושאת את שם האי שימשה בירת הפרוטקטורט הבריטי באיי שלמה מ-1896 עד 1942, וכיום היא בירת מחוז המרכז.

הבריטים בחרו באי כמקום מושבה של הבירה בשל הבידוד היחסי שלו וכחלופה בריאה יותר לאיים הגדולים ומוכי המחלות של איי שלמה.

מלחמת העולם השנייה
------------------

כוחות האימפריה היפנית כבשו את טולאגי ב-3 במאי 1942, מתוך כוונה להקים בסביבתו בסיס מטוסים ימיים. יום לאחר שנחתו היפנים באי תקפו מטוסים מנושאת המטוסים האמריקאית יורקטאון את הספינות שעגנו בנמל טולאגי, כהקדמה לקרב ים האלמוגים.

כוחות אמריקאים, בעיקר נחתי גדוד הפושטים הראשון, נחתו בטולאגי ב-7 באוגוסט וכבשו אותו כחלק מהתוכנית לכיבוש האי גוודלקנל הסמוך. 

לאחר שנכבש על ידי כוחות נחתים וצי, שימש מעגן טולאגי מקום משכנן של סירות טורפדו, בהן PT-109, עליה פיקד ג'ון פיצג'רלד קנדי, לימים נשיא ארצות הברית.

לאחר המלחמה
-----------

כיום מתבססת כלכלת טולאגי על דיג מסחרי.

בנוסף, ענף התיירות, בעיקר תיירות צלילה גם הוא ענף כלכלי חשוב באי. מסביב לאי שוכנים שרידיהן של ספינות מלחמה רבות מימי מלחמת העולם השנייה, המהוות אתרי צלילה פופולריים. אך בשל מלחמת אזרחים שפרצה באיי שלמה בשנים האחרונות נפגע ענף זה.

קישורים חיצוניים
----------------

ויקישיתוף מדיה וקבצים בנושא **טולאגי** בוויקישיתוף
* טולאגי, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NARA: 10044261
* VIAF: 131077943
* WorldCat (עם VIAF): 131077943

 |
פסל האריה של אל-לאת בחזית המוזיאון של תדמור. צולם בשנת 2010
שרידי המקדש של אל-לאת בתדמור
**האריה של אל-לאת** (או אללאת) היה פסל עתיק של אריה המחזיק בין שתי רגליו הקדמיות איילה כורעת. הפסל ניצב במקדש לאלה אל-לאת בתדמור, סוריה והיה חלק מאתר מורשת עולמית של תדמור.

האלה הייתה אחת משלוש האלות הראשיות של מכה בתקופה הערבית הקדם אסלמית. הפסל היה עשוי מאבני גזית עשויות אבן גיר והוא מתוארך למאה הראשונה לספירה. גובהו של הפסל היה 3.5 מטר ומשקלו היה 15 טון. האריה נחשב כבן זוגה של האלה אל-לאת. האיילה סימלה את תכונותיה של האלה שהיו רכּוּת ואהבה. שפיכות דמים הייתה אסורה והייתה נתונה לנקמתה של האלה. על הכף השמאלית של האריה הייתה כתובת בתדמורית שניזוקה בחלקה שמשמעותה הייתה: אל-לאת תברך מי שלא ישפוך דם במקדש. הפסל הוא תבליט היוצא מתוך קיר אבני גזית.

היסטוריה
--------

הפסל התגלה בשנת 1977 על ידי משלחת ארכאולוגית פולנית בראשותו של הארכאולוג מיכאל גאבליקובסקי (Michał Gawlikowski). הפסל נמצא מפורק על חלקיו השונים. כבר בעת העתיקה נעשה בפסל שימוש משני בבניית יסודות מקדש. בהמשך הוחלט להרכיב את הפסל מחדש ולהציבו בכניסה למוזיאון תדמור. השיפוץ נעשה על ידי המשחזר יוסף גאזי בשנת 2005 כשהכוונה הייתה להחזירו למראה הפסל המקורי למרות הבעיות שנוצרו בעקבות פירוקו בעת העתיקה.

בעת מלחמת האזרחים בסוריה נבנתה הגנה על הפסל באמצעות לוחות מתכת ושקי חול כדי למנוע פגיעה בו בעקבות המלחמה. ב-27 ביוני 2015 לאחר כיבוש תדמור, הפסל נהרס על ידי ארגון המדינה האסלאמית.

קישורים חיצוניים
----------------

ויקישיתוף מדיה וקבצים בנושא **האריה של אל-לאת** בוויקישיתוף
* "The Lion of Allat in Palmyra New Museum Display Project, מאמרו של Bartosz Markowski
* Isis militants destroy 2,000-year-old statue of lion at Palmyra, באתר הגארדיאן

הערות שוליים
------------

1. ↑  'Islamic State militants 'destroy Palmyra statues, באתר הבי. בי. סי
אגם מאריאן בפארק לאומי פיורדלנד שבשטח האזור
**פיורדלנד** (באנגלית: **Fiordland**; מילולית: **ארץ הפיורד**) הוא אזור גאוגרפי בניו זילנד, הממוקם בצדו הדרום-מערבי של האי הדרומי, אחד משני האיים העיקריים המרכיבים את המדינה. חבל הארץ, המשתרע על פני השליש המערבי של חבל סאות'לנד, מנוהל רובו ככולו על ידי הפארק הלאומי פיורדלנד, ששטחו 12,607 קילומטרים רבועים – הפארק הלאומי הגדול ביותר בניו זילנד ואחד מהגדולים בעולם. באזור מתגוררים בני אדם מעטים, והוא האזור המדולל ביותר מבחינת אוכלוסייה מכל האזורים היבשתיים בניו זילנד. 

רוב השטח מכוסה על ידי הרים גבוהים, פסגות מושלגות, אגמים עמוקים ועמקים צרים. הפיורדים הרבים הפזורים ברחבי האזור הקנו למקום את שמו. מקור המילה "פיורד" (fjord) בשפה הנורווגית, ופירושה הוא עמק שהועמק על ידי קרחון יבשתי או רעש אדמה, בדרך כלל עם שוליים תלולים, שממשיך מתחת לפני הים.

עקב פני השטח התלולים, כמויות הגשמים הרבות והצמחייה הצפופה רוב השטח הפנימי של הפיורדלנד איננו נגיש. כתוצאה מכך החבל ידע התיישבות ופעילות אנושית מזערית למדי. הקמת יישובים, סלילת דרכים, ציד ודיג, כריתת עצים וכריית מחצבים נעשו באופן מוגבל בלבד. על כן פיורדלנד מהווה דוגמה לאזור טבע בראשיתי יוצא דופן המעוטר בשורה של מינים אנדמיים הייחודיים לאזור, חלק מצויים בסכנת הכחדה.

בפיורדלנד שוכנים כמה פיורדים יודעים, המכונים באופן מסורתי "סאונד" (Sound) אף שגאוגרפית הם אינם כאלו (ככלל, סאונד רחב יותר מפיורד). מתוך שנים עשר הפיורדים העיקריים שבחוף המערבי של החבל אל האוקיינוס, המילפורד סאונד הוא המוכר, הנגיש והפופולרי ביותר לתיירות. דרומה משם מצוי פיורד ידוע נוסף, הדאוטפול סאונד, אשר גדול בהרבה מהמילפורד אך פחות נגיש ומתוייר ממנו. באזור נמצאים גם שני מפלים בולטים, בראון וסאת'רלנד, מאות מטרים גובהם. שני מפלים אלו הם מהגבוהים בניו זילנד בכלל ובעולם בפרט. לצדם החבל מתגאה גם בשלושת האגמים העמוקים במדינה: אגם טה אנאו, אגם האורוקו ואגם מאנאפואורי. טה אנאו הוא גם האגם השני בגודלו בניו זילנד, ולצידו מצוי בחבל גם האגם הרביעי בגודלו במדינה, אגם ואנקה.

קישורים חיצוניים
----------------

ויקישיתוף מדיה וקבצים בנושא **פיורדלנד** בוויקישיתוף
* תמונות מהפארק הלאומי ארץ הפיורד
**מייקל מולדר** (באנגלית: **Mychal Mulder**; נולד ב-12 ביוני 1994) הוא כדורסלן קנדי, המשחק בעמדת הקלע.

ראשית חייו וקריירת מכללות
-------------------------

מולדר אומץ על ידי זוג הורים קנדים, בגיל שלושה חודשים. אביו כינה אותו על שמו של שחקן ה-NBA לשעבר, מייקל תומפסון, אביו של חברו לעתיד בגולדן סטייט ווריורס קליי תומפסון. מולדר גדל בווינדזור, אונטריו, לצד אחות מאומצת מבוגרת.

מולדר בחר להתחיל את קריירת המכללות שלו באוניברסיטת וינסן אשר באינדיאנה. כשחקן שנה שנייה, הוא העמיד ממוצעים של 15.7 נקודות ו-6.4 ריבאונדים למשחק, וקלע ב-46.3% מאחורי קשת השלוש. לאחר מכן עבר לשחק בקבוצת הכדורסל של אוניברסיטת קנטקי. בעונתו השנייה והאחרונה בקנטקי, קלע מולדר 4.7 נקודות ב-10.6 דקות בממוצע למשחק.

קריירה מקצועית
--------------

### וינדי סיטי בולס (2017–2019)

לאחר שלא נבחר על ידי אף קבוצה בדראפט ה-NBA ‏2017, הצטרף מולדר לקבוצת וינדי סיטי בולס ליגת הפיתוח של ה-NBA. בעונתו השנייה עם הבולס רשם מולדר 13.7 נקודות, 4.1 ריבאונדים ו-1.6 אסיסטים למשחק ב-32.9 דקות למשחק.

### סו פולס סקייפורס (2019–2020)

לקראת עונת 2019/2020 עבר מולדר לשחק בקבוצת סו פולס סקייפורס, במדיה קלע 17.0 נקודות למשחק.

### גולדן סטייט ווריורס (2020–2021)

ב־27 בפברואר 2020 הודיעה גולדן סטייט ווריורס כי החתימה את מולדר על חוזה ל-10 ימים. הוא ערך את הופעת הבכורה שלו מול לוס אנג'לס לייקרס באותו יום. ב-7 במרץ הוא פתח במשחק מול פילדלפיה 76' - וקבע שיא קריירה של 18 נקודות בניצחון קבוצתו. ב־10 במרץ, לאחר שפג החוזה ל-10 ימים, הווריורס החתימו אותו על חוזה רב שנתי. ב-14 במאי 2021, מולדר פתח אצל הווריירס והגיע לשיא קריירה חדש של 28 נקודות בניצחון 125–122 מול ניו אורלינס פליקנס. באוקטובר 2021 שוחרר מהקבוצה.

קישורים חיצוניים
----------------

* פרופיל, באתר Basketball-Reference
* פרופיל, באתר Sports-Reference
* פרופיל, באתר eurobasket
* פרופיל, באתר ליגת ה-NBA
* פרופיל, באתר ESPN

הערות שוליים
------------

1. ↑  גולדן סטייט משחררת את בל, בראדלי, מולדר ופייטון, באתר הקבוצה, 15 באוקטובר 2021
נסיכים טוכאריים, פרסקו מן המאה ה-6 במערות קיציל
**טוכארים** הם דוברי השפה הטוכארית שחיו במאות לפני הספירה ובמאות הראשונות לאחר הספירה (עד המאה ה-7) בנווי המדבר באגן טארים, בשינג'יאנג שבצפון מערב סין. לפי הגדרות שונות וזיהויים שונים, מדובר בעם, תרבות או שבט. את השטח בו חיו הטוכארים ירשו האויגורים.

מקור השם
--------

בראשית המאה ה-20 התגלו על ידי הארכאולוג אורל שטיין באגן טארים כתבים בשפה הודו-אירופית ופריטי תרבות חומרית כגון אריגים וחפצי קרמיקה. הבלשן פרידריך מילר (Friedrich W. K. Müller) פענח את השפה וכינה אותה "טוכארית"' בעקבות הכינוי שטבע סטראבון עבור שבטים סקיתים שישבו ממזרח לפקיסטן של ימינו (ביוונית עתיקה: Τόχαροι).

תרבות
-----

הטוכארים חיו על נתיב דרך המשי ונחשפו לתרבויות ממזרח וממערב (מסין, פרס, הודו, טורקיה וטורקמניסטן). במאה הראשונה אחר הספירה אימצו את הדת הבודהיסטית ואת הכתב הבראהמי מצפון הודו.

היסטוריונים סינים תיעדו בתקופת המאה הראשונה לספירה את שבטי היו-סון (Yu-sun) והיואה-צ'י (Yueh-chi או Yuezhi), שמקובל לזהותם במחקר עם הטוכארים.

### מומיות

באזור אגן טארים, בהקשר למקומות בהם נמצאו כתבים בטוכארית, התגלו מומיות חנוטות מסביבות שנת 1800 לפנה"ס של גברים ונשים בעלי מאפיינים אירופאים-קווקזיים (גולגולות מוארכות, אף צר, שפתיים דקות, עיניים עמוקות בארובותיהן ושיער בלונדיני). בשנת 1985 התגלתה גופת אשה חנוטה בגובה של 1.80 מטר. האשה, שמתה בגיל 58 בשנת 1,000 לפנה"ס לערך הייתה בעלת בגדים צבעוניים (חולצה, חצאית, חותלות), מגפיים, כובע ותכשיטים, כולם בדגמים שמקורם איננו במרכז אסיה אלא באזור הים השחור.

התברר[דרושה הבהרה] כי שבטים הודו-אירופיים פלשו לאזור שינג'יאנג של היום לפני כ-4,500 שנה מאזור עמקי הנהרות של מזרח אירופה (דון, וולגה, דנייפר) המזוהה עם אוקראינה ודרום רוסיה (הערבה האירואסייתית). שבטים אלו, המזוהים עם המצאת החקלאות, ביות הסוס והמצאת הגלגל, נקראו "Kurgan" והיו מזוהים עם תרבות Yamna. זהו ה-Urheimat, הבית הקדום ביותר של העמים ההודו-אירופיים; חמושים בהמצאות טכנולוגיות אלו הם הגרו לכיוון סין, שם נלחמו עם בני האן. מילים ממוצא הודו-אירופי כמו דבש (Mead), כלב (Canine), סוס, גלגל (Kwuklo="wheel") זוהו בשפה הסינית. ידוע שהמיתולוגיה הסינית הושפעה מאוד מהטוכארים והיא דומה מאוד בבסיסה למיתולוגיה המשותפת של העמים ההודו-אירופיים בתקופה הפגאנית. השלדים שזוהו עם המראה הנורדי מעיד על מוצא אירופי קרוב מאוד לסקיתים ולעמי מזרח אירופה של היום. מסתבר שהטוכארים דיברו שפה שונה מההודו-איראנים. מנהגים אחרים כמו קעקוע, שימוש בקנביס (hemp) ושתיית אלכוהול ושיכר המקובלים על עמי אירופה המודרניים היו נהוגים בקרבם.

קישורים חיצוניים
----------------

ויקישיתוף מדיה וקבצים בנושא **טוכארים** בוויקישיתוף
* המומיות ממדבר טקלה מקאן
* טוכארית אונליין
* נווי המדבר של צפון אגן טארים

* Hitch, Doug, "Empires of the Silk Road: A History of Central Eurasia from the Bronze Age to the Present". Journal of the American Oriental Society 130 (4): 654–658

הערות שוליים
------------

1. ↑  למשל :Mallory, J. P.; Mair, Victor H. (2000). **The Tarim Mummies: Ancient China and the Mystery of the Earliest Peoples from the West**. London: Thames & Hudson. מסת"ב 0-500-05101-1. עמ' 270-297
2. ↑  ויליאם ריאן וולטר פיטמן, **המבול של נח**, עם עובד - ספריית אופקים 2007, עמ' 187
3. ↑  מילון טוכארי
4. ↑  טוכארים מוצאם מאירופה
5. ↑  מומיות אדמוניות שיער
**לחישה** (באנגלית: **From a Whisper**) הוא סרט קנייתי מסוגת דרמה משנת 2008 אשר נכתב ובוים על ידי הבמאית ונורי קהיו. הסרט זכה בפרס האקדמיה האפריקאית לקולנוע לסרטים ועוד 5 פרסי אקדמיה לסרטים אפריקאיים בשנת 2009: הבמאי הטוב ביותר, הצילום הטוב ביותר, העורך הטוב ביותר, הפסקול הטוב ביותר, התסריט הטוב ביותר וכן היה מועמד ל-12 פרסי אקדמיה נוספים. הסרט מציין את יום השנה העשירי לפיגועי ה-7 באוגוסט בקניה ב -1998, ומציג סיפור ריאליסטי של הפיגוע, על ידי תפיסת חייהם של הקורבנות ובני משפחותיהם, אשר נאלצו לאסוף את פיסות חייהם לאחר הפיצוץ.

עלילה
-----

הסרט מציין את יום השנה העשירי לפיגועי ה-7 באוגוסט בקניה ב-1998, בשגרירות ארצות הברית בניירובי. הוא מספר את סיפורה של נערה צעירה, טמאני, ששכלה את אמה בהתקפה אך אביה מספר לה שאמה רק נעדרת. טמאני מחפשת את אמה, מציירת לבבות ברחבי העיר, ומתיידדת עם שוטר בשם אבו. אבו מסייע לטמאני, בעוד הוא מתמודד עם הבושה שהוא מרגיש כי לא עצר את החבר שעזר לתקוף את השגרירות. הסרט נחשב כמביא הסתכלות פמיניסטית אפריקאית לאירועים שהוא מתאר, דבר המודגם ביחסים השוויוניים שבין הדמויות, והמסר הפציפיסטי במסגרת טראומה לאומית, אשר עדיין מאתגר את התפישה האוניברסליסטית המערבית.

קישורים חיצוניים
----------------

* "From a Whisper", במסד הנתונים הקולנועיים IMDb (באנגלית)
* "From a Whisper", באתר Rotten Tomatoes (באנגלית)

הערות שוליים
------------

1. ↑  Archived from the original, "AMAA 2009: List of Winners and Nominees", ‏5 באפריל 2011
2. ↑  [USA: Jamati.com "The Africa Movie Academy Award (AMAA) Nominations for 2009"], USA: Jamati.com
3. ↑  Giruzzi, Clara, "A Feminist Approach to Contemporary Female Kenyan Cinema: Women and Nation in From a Whisper, **Journal of African Cinemas**, 2015
**Freenode** (פְרינוֹד) היא רשת IRC פופולרית שנוצרה כדי לדון בפרויקטים מבוזרים. זוהי רשת ה־IRC הפופולרית ביותר עבור פרויקטי תוכנה חופשית. לרשת כ־17 שרתים באירופה ובארצות הברית והם כולם זמינים בשם chat.freenode.net.

שמות ערוצים
-----------

ב־IRC התקשורת מתנהלת בדרך כלל בערוצים. שם ערוץ מתחיל כרגיל בסולמית (#). רשת Freenode מאפשרת לכל אחד לרשום ערוצים כדי למנוע השתלטות עליהם. אולם היא באופן כללי שומרת שמות "רגילים" (שמתחילים בסולמית אחת) לפרויקטים אמיתיים באותו שם. כמו כן אסור לרשום שם שמתחיל בשם של פרויקט קיים ללא הסכמת אותו הפרויקט. ערוצים שלא שייכים לדברים שהם פרויקטים רשמיים, מקבלים תחילית של שתי סולמיות (##).

לדוגמה: הערוץ של פרויקט ויקיפדיה הוא #wikipedia. יש לא מעט ערוצים אחרים שקשורים לוויקיפדיה, כגון #wikipedia-de בגרמנית. הערוץ לדיבורים על פילוסופיה נקרא ##philosophy עם שתי סולמיות מכיוון שזה אינו פרויקט מוגדר.

המרכז לפרויקטים מבוזרים
-----------------------

המרכז לפרויקטים מבוזרים (Peer-Directed Projects Center, בקיצור PDPC) הוא מלכ"ר שהוקם בשנת 2002 ומיועד להוות ישות משפטית שתוכל לטפל בענייני רשת Freenode.

השרתים
------

בניגוד לרשתות IRC אחרות,[דרוש מקור] רשת Freenode אינה סתם אוסף של שרתים. כל השרתים ברשת מנוהלים על ידי אנשי הרשת.

במקור השתמשה הרשת בתוכנת השרת היפריון, אולם בתחילת 2010 היא עברה להשתמש בשרת משלה בשם ircd-seven.

קישורים חיצוניים
----------------

ויקישיתוף מדיה וקבצים בנושא **Freenode** בוויקישיתוף
* 

* אתר האינטרנט הרשמי של Freenode (באנגלית)
* Freenode, ברשת החברתית טוויטר
* דף הבית של רשת Freenode

הערות שוליים
------------

1. 1 2
2. ↑  מידע על ה־PDPC
3. ↑  דרישות הרשת לארוח שרתי IRC מאתר Freenode
4. ↑  על שרת ה־IRC של רשת Freenoce מאתר Freenode
**טריי ביירס** (באנגלית: **Trai Byers**; נולד ב־19 ביולי 1983) הוא שחקן אמריקאי. הוא ידוע בשל גילום דמותו של אנדרה ליון בסדרת הדרמה המצליחה "אימפריה" ברשת Fox.

ביוגרפיה
--------

ביירס נולד בקנזס סיטי, קנזס. לאחר שנה בתיכון בקנזס סיטי, הוא סיים את לימודיו בתיכון בג'ורג'יה. לאחר מכן סיים לימודי תעודה בחוג לתיאטרון במכללת אנדרו לאמנויות ולאחר מכן נרשם ללימודי תואר ראשון בתקשורת באוניברסיטת קנזס. הוא גם למד באקדמיה המוזיקלית והדרמטית האמריקאית בלוס אנג'לס, ולמד לתואר שני בתיאטרון בבית הספר לדרמה של אוניברסיטת ייל.

קריירה
------

ב-2011, עשה ביירס את הופעת הבכורה שלו בטלוויזיה באופרת הסבון של רשת ABC, "כל ילדיי", ואחרי שנה הופיע בדרמת הנוער "90210". הוא גילם את פעיל זכויות האזרח ג'יימס פורמן בסרט ההיסטורי "סלמה" משנת 2014.

בשנים 2015–2020 גילם את אנדרה ליון, אחת הדמויות הראשיות בסדרת הדרמה המוזיקלית "אימפריה" של רשת פוקס, לצדם של טרנס הווארד וטראג'י פ. הנסון אשר גילמו את הוריו. במשך כל ששת עונות הסדרה, ביירס גילם את אנדרה ליון, הבן הבכור של משפחת ליון ומנהל הכספים הראשי של "אימפריה בידור", הוא המשכיל היחידי במשפחה שסובל ממהפרעה דו-קוטבית. על תפקידו בסדרה, ביירס זכה לשבחים ולביקורות טובות ואף קיבל מועמדויות לפרסי בחירת הנוער ולפרסי NAACP Image.

חיים אישיים
-----------

בשנת 2015 התארס לשחקנית גרייס גילי, ששיחקה לצידו ב"אימפריה". השניים נישאו בטקס שנערך בגראנד קיימן ב-14 באפריל 2016.

פילמוגרפיה
----------

### קולנוע

| שנה | סרט | תפקיד | הערות |
| --- | --- | --- | --- |
| 2009 | *Caesar and Otto's Summer Camp Massacre* | צ'יפ |  |
| 2013 | *Destination Planet Negro* | בי-12 |  |
| 2014 | *Jayhawkers* | ניית'ן דייוויס |  |
| סלמה | ג'יימס פורמן (אנ') |  |
| 2017 | *Americons* | תאו ג'ונס |  |
| 2018 | *Bent* | צ'אק |  |
| 2020 | *The 24th* | בוסטון | גם תסריטאי ומפיק |

### טלוויזיה

| שנה | סדרה | תפקיד | הערות |
| --- | --- | --- | --- |
| 2011 | כל ילדיי | מוקי | 11 פרקים |
| 2012 | 90210 | אלק מרטין | 6 פרקים |
| 2015–2020 | אימפריה | אנדרה ליון | תפקיד ראשי (6 עונות); 102 פרקים |

קישורים חיצוניים
----------------

ויקישיתוף מדיה וקבצים בנושא **טריי ביירס** בוויקישיתוף

* טריי ביירס, במסד הנתונים הקולנועיים IMDb (באנגלית)
* טריי ביירס, באתר AllMovie (באנגלית)

הערות שוליים
------------

1. ↑  Justin Kroll, Trai Byers Joins the Cast of ‘Selma’, MAY 16, 2014, Variety

|  |  |
| --- | --- |
| בקרת זהויות עריכת הנתון בוויקינתונים | 
* LCCN: no2015148125
* VIAF: 215144782714836952314
* WorldCat: lccn-no2015148125

 |
**פרנצ'ישק בנש** (**Franciszek Banaś**; ‏12 בפברואר 1901 – 1985) היה שוטר במשטרה הפולנית במהלך הכיבוש הגרמני של פולין במלחמת העולם השנייה. הוא הוכר כחסיד אומות העולם בשל עזרתו ליהודים בגטו קרקוב.

ביוגרפיה
--------

פרנצ'ישק בנש, קתולי לפי אמונתו, הצטרף למשטרת פולין בשנת 1924. ב-1941 הוצב לשמירה בשער גטו קרקוב. הוא התעלם באופן קבוע מניסיונות להבריח מזון ותרופות לתוך הגטו ואף סייע להם. כאשר החלו אקציות (פעולות לאיסוף ולשילוח יהודים להשמדה) בגטו הוא סייע ליהודים לברוח ממנו ונתן להם כתובות של אנשים שאליהם יוכלו לפנות בבקשת עזרה. ב-1943, בעת חיסול הגטו, הוא שיחד איש אס אס כדי לאפשר לשני יהודים - רוזה יעקובוביץ' ובנה תדאוש - לברוח מהגטו. בין היהודים שהציל בנש בפעולותיו היו גם בני משפחת הופמן, הרב לברטוב ושני בניו ומרים שיין בת השלוש. כולם נותרו בחיים לאחר השואה.

בנש כתב לימים כי היה מזועזע ממעשי הרדיפה והרצח בגטו והוסיף: "כיצד יכול אדם לרצוח כך אנשים חסרי ישע? מי נתן לו את הזכות לרצוח אנשים אחרים?".

בשנת 1980 הכיר מוסד יד ושם בבנש כחסיד אומות העולם.

בנש היה בין שוטרים פולנים אחדים שהוכרו כחסידי אומות העולם. על פי מחקרו של ההיסטוריון הפולני יאן גרבובסקי היו מעשיהם יוצאי דופן בקרב שוטרי המשטרה הפולנית: רבים מהם שיתפו פעולה עם הגרמנים ברדיפת היהודים בפולין וברציחתם, הגם שבמקביל היו פעילים במחתרת האנטי-נאצית הפולנית.

קישורים חיצוניים
----------------

* פרנצ'ישק בנש, באתר יד ושם
* Story of Rescue - Banas Franciszek, באתר Polish Righteous
* אתר למנויים בלבד עופר אדרת, הם נחשבו לגיבורים לאומיים. הם גם רצחו יהודים בהמוניהם, באתר הארץ, 11 ביוני 2020

|  |  |
| --- | --- |
| בקרת זהויות עריכת הנתון בוויקינתונים | 
* SUDOC: 143750798
* VIAF: 165908783
* WorldCat (עם VIAF): 165908783

 |
מיקום איזוטופ הטריטיום הלא יציב מתוך רשימת האיזוטופים של מימן
**טְרִיטְיוּם** הוא איזוטופ של מימן שגרעינו מכיל פרוטון ושני נייטרונים, כלומר יש לו מסה אטומית של 3. סמלו הכימי של הטריטיום הוא 3H או T‏.

הטריטיום הוא איזוטופ רדיואקטיבי הפולט קרינת בטא נמוכת אנרגיה עד מקסימום אנרגיה של 18 קילו-אלקטרונוולט ובעל זמן מחצית חיים בן 12.2 שנים.
תהליך התפרקות הטריטיום נתון ע"י:
{\displaystyle \_{1}^{3}T\to \_{2}^{3}He+e^{-}+{\bar {\nu }}\_{e}}

את הטריטיום גילו הפיזיקאים פול הרטק (Paul Harteck), מ.ל. אוליפנט (M.L. Oliphant) וארנסט רתרפורד ב-1934, כאשר הם הפציצו דאוטריום, בגרעיני דאוטריום בעלי אנרגיה גבוהה.

טריטיום נוצר באופן טבעי בשכבות הגבוהות של האטמוספירה כתוצאה מתגובה בין הקרינה הקוסמית ואוויר. כמו כן טריטיום נוצר כתוצאה מתגובות גרעיניות בכורים לייצור חשמל וכן מפיצוץ פצצות גרעין. ניתן ליצור טריטיום גם מפירוק 6Li בכורים גרעיניים המיועדים לכך.

השימוש העיקרי בטריטיום הוא בפצצות גרעיניות, בהן הוא משמש כ'נפץ' לתגובה התרמו-גרעינית. כמו כן, הוא משמש במדעי החיים כסמן גרעיני למחקר ביוכימי. התמרת המימן שבתרכובת מסוימת, המהווה חומר מוצא לתגובה הביוכימית הנחקרת, בטריטיום, תאפשר לנטר את הצטברות החומר ברקמות, בתאים, ובאברונים מסוימים, באמצעות מדידת עוצמת קרינת הבטא הנפלטת מהם בפרקי זמן קצובים.

שימוש נוסף בטריטיום הוא כמקור אנרגיה להתקנים פולטי אור במקומות בהם לא ניתן לשלב סוללות או מקור חשמל אחר. הקרינה המתפרקת בדעיכת הטריטיום נבלעת בחומרים פלואורסצנטיים ומעוררת אותם לרמות אנרגיה גבוהות. פליטת הקרינה מחומר פלואורסצנטי נעשית בתחום האור הנראה וכך ניתן לייצר שלטים זוהרים מסוגים שונים (וסתים, מכשירי מדידה שונים כגון מדי לחץ, שעוני יד, שלטי סימון, וכן כוונות לילה לרובים) ללא מקור חשמל.

קישורים חיצוניים
----------------

| מיזמי קרן ויקימדיה |
| --- |
| ויקימילון ערך מילוני בוויקימילון: **טריטיום** |
| ויקישיתוף תמונות ומדיה בוויקישיתוף: **טריטיום** |

* טריטיום, באתר אנציקלופדיה בריטניקה (באנגלית)

הערות שוליים
------------

1. ↑  מונחון IUPAC, המקובל בקרב הכימאים, מכיר גם ב-"T" כסימול ל**טריטיום**, אך הסימון 3H מועדף.

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007551114805171
* GND: 4186243-0
* LCCN: sh85137936
* NDL: 00573323

 |
**אהוי רוטרדם** (בהולנדית: **Rotterdam Ahoy**; ובקיצור **אהוי**) הוא מרכז כנסים וזירה הממוקמת בעיר רוטרדם, שבהולנד. מאז פתיחתו בשנת 1950, אירח המרכז תערוכות רבות, קונצרטים ואירועי ספורט. המרכז מורכב משלושה חלקים עיקריים: "Beurs & Evenementenhallen", "Congres- & Vergadercentrum" ו-"Ahoy Arena". האולם הראשי של הקונצרטים, "אהוי ארנה" (היה ידוע בשם "הספורטפליס ואן אהוי" בשנים 1971–2016), נפתח ב-15 בינואר 1971.

היסטוריה
--------

הבסיס של אהוי רוטרדם הונח בשנת 1950. לאחר ההרס שנגרם על ידי מלחמת העולם השנייה, רוטרדם פעלה רבות לבניית העיר מחדש ושיקומה, וב-1950 ונמל רוטרדם היה כמעט מושלם. כדי לציין את האירוע, נערכה תערוכת "אהוי רוטרדם!". אותה תערוכה התקיימה באולם ייעודי באתר שבו נמצא היום הפקולטה לרפואה של אוניברסיטת ארסמוס.

אולם התערוכה נקרא "אהוי'-האל" (Ahoy'-Hal). הגרש הוא שריד לסימן הקריאה המקורי. האולם שימש לסדרה של אירועים לאומיים ובינלאומיים, כגון תערוכת עבודותיו של האדריכל פרנק לויד רייט. במהלך שיטפון הים הצפוני בשנת 1953 האולם שימש כמרכז קליטה לקורבנות.

אהוי רוטרדם, בצורתו הנוכחית, נבנה בשנת 1970. עיצוב המתחם זכה בפרסים לאומיים ובינלאומיים שונים עבור מבני פלדה המיוחדים שלו. העיצוב של המקום לקח השראה מן המים, עם המבנה שהונח כמו ספינה.[דרוש מקור] האירוע הראשון שהתקיים שם היה תערוכת משפחת פמינה. מאז, אהוי הורחב במספר הזדמנויות, שופץ וחודש בשנת 1998 על ידי משרד האדריכלים "בנתם קראול" שיצרו את האולם הרב-תכליתי של היום.

אירועים
-------

האולם אירח תחרויות ספורט כגון "טורניר-ATP רוטרדם" ו"שישה ימים של רוטרדם" בכל שנה והוא אחד מהאולמות של "ליגת העל" משנת 2016. אירועי ספורט אחרים כוללים:

* אליפות אירופה באתלטיקה באולם 1973
* גביע העולם בקטרגל (פיפ"א) 1989
* אליפות העולם בג'ודו 2009
* אליפות העולם בהתעמלות מכשירים 2010
* אליפות העולם בטניס שולחן 2011
* אליפות העולם ב-UCI BMX‏ 2014
* אליפות אירופה בכדורעף נשים 2015
* אליפות העולם בהחלקה מהירה במסלול קצר 2017

את פרסי המוזיקה של MTV אירופה בשנים: 1997 ו-2016 ואת אירוויזיון הילדים 2007 שנערכו גם הם באולם זה.

האולם היה אמור לארח את תחרות אירוויזיון 2020, אך בוטל בגלל מגפת הקורונה. לקראת סיום המשדר של אירוויזיון: Europe Shine a Light, שהתקיים כתוצאה מביטול אירוויזיון 2020, נודע כי האולם ייארח את תחרות אירוויזיון 2021.

קישורים חיצוניים
----------------

ויקישיתוף מדיה וקבצים בנושא **אהוי רוטרדם** בוויקישיתוף
* 

* אתר האינטרנט הרשמי של אהוי רוטרדם (בהולנדית)
* מיטות במקום הופעות: האולם שאמור היה לארח את האירוויזיון הפך למרכז רפואי לחולי קורונה, באתר ‏מאקו‏
* אהוי רוטרדם, ברשת החברתית טוויטר

הערות שוליים
------------

1. ↑  The host city for the Eurovision Song Contest 2020 has been announced, www.msn.com
2. ↑  שגיא בן נון‏, בעקבות התפשטות הקורונה: בוטל אירוויזיון 2020, באתר וואלה!‏, 18 במרץ 2020

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz: d3b27cc1-d397-4357-bb42-f452f8e950c0
* VIAF: 238030870
* WorldCat: viaf-238030870

 |
**פרנצ'סקו גוויצ'ארדיני** (באיטלקית: **Francesco Guicciardini**; ‏6 במרץ 1483 - 22 במאי 1540), היסטוריון ומדינאי איטלקי. לודוביקו גוויצ'ארדיני היה אחיינו.

חייו
----

גוויצ'ארדיני נולד בפירנצה למשפחת אצילים מפורסמת, שבניה החזיקו במשרות רמות בעיר במשך דורות רבים. אחרי שסיים את חוק לימודיו היסודיים, שלח אותו אביו לאוניברסיטאות של פרארה ושל פדובה שבהן למד עד 1505. הוא נשא את עיניו למשרה בכנסייה על מנת להפוך לקרדינל, אך אביו לא אבה שאיש מבניו ייכנס לשירות הכנסייה במצבה השפל והמושחת. הוא פנה ללימודי המשפטים, ובמהרה נתמנה על ידי ממשלת העיר לקרוא תביעות משפטיות בפני הציבור. בהיותו בן 23 שנה נשא לאישה את מאריה, בתו של אלאמאנו סאליביאטי, שהיה מנכבדי העיר.

ב-1512 נשלח על ידי ממשלת העיר כנציגה בחצרו של פרננדו השני, מלך אראגון, ובכך החלה הקריירה שלו כדיפלומט וכמדינאי. ב-1515 נכנס לשירותו של האפיפיור לאו העשירי, שמינה אותו למושל רג'ו אמיליה ב-1516, ולמושל מודנה ב-1517. האפיפיור קלמנס השביעי מינה אותו למושל פארמה. בתפקידו זה ארגן את ההגנה על העיר שהותקפה על ידי הצרפתים ב-1521. הוא זכה בתפקידים רמי מעלה שאפשרו לו להיות אדון מדינת האפיפיור שמעבר להרי האפנינים.

ב-1526 נתמנה על ידי קלמנס השביעי לסגן המפקד העליון של כוחות האפיפיור. בתפקידו זה היה עד מרחוק לביזת רומא ולמעצרו של האפיפיור, מאורעות שהעיקו על מצפונו, משום שלפני כן יעץ לו לצאת למלחמה. למרות זאת, האפיפיור מינה אותו למושל בולוניה ב-1531, משרה שבה החזיק עד 1534, כאשר התפטר מתפקידו עם בחירתו של פאולוס השלישי לאפיפיור, ושב להתגורר בפירנצה.

כמו ניקולו מקיאוולי לפניו, היה גוויצ'ארדיני מוכן לוותר על עקרונותיו כדי להגן על שליטים שבהם תמך. ב-1535 הוא הגן על אלסנדרו דה מדיצ'י בפני ההאשמות של גולי פירנצה בבית הדין של קרל החמישי בנאפולי. ב-1537, אחרי רצח אלסנדרו דה מדיצ'י, תמך גוויצ'ארדיני בקוזימו הראשון דה מדיצ'י, שהיה נער שבאמצעותו קיווה לשלוט בפירנצה. אך נער זה, שהתגלה כפוליטיקאי ממולח, פיטר את גוויצ'ארדיני, והלה נאלץ לפרוש לחווילתו, שם כתב את ספרו "היסטוריה של איטליה" ושם נפטר ב-1540.

בספרו "היסטוריה של איטליה", תיאר גוויצ'ארדיני את המאורעות העיקריים שהתחוללו באיטליה בתקופה 1494–1532. בספרו זה הוא שם את הדגש על סיבותיהם של מאורעות אלה, כפי שכתב על אודותיו מישל דה מונטן, מחבר "המסות" כתב במסה "על ספרים" (ספר 2 פרק 10): "היסטוריון זה כותב בשקידה. באמצעותו ניתן לדעת באופן מדויק את האמת על אודות המאורעות שקרו בתקופתו."

קישורים חיצוניים
----------------

| מיזמי קרן ויקימדיה |
| --- |
| ויקיציטוט ציטוטים בוויקיציטוט: **פרנצ'סקו גואיצ'ארדיני** |
| ויקישיתוף תמונות ומדיה בוויקישיתוף: **פרנצ'סקו גואיצ'ארדיני** |

* פרנצ'סקו גוויצ'ארדיני, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007273651705171
* BIBSYS: 90148493
* BNC: 000135792
* BNE: XX888989
* BnF: cb119062612 (data)
* CANTIC: a1009670x
* CiNii: DA0122482X
* GND: 118543415
* HDS: 018725
* ICCU: CFIV004242
* ISNI: 0000 0001 2364 0471
* LCCN: n79095601
* LNB: 000060263
* NDL: 00441940
* NKC: jn19990002973
* NLA: 35156282
* NLG: 141425
* NLK: KAC200205117
* NLP: A11819479
* NSK: 000172382
* NTA: 069221219
* RERO: 02-A000076284
* SELIBR: 188853
* SNAC: w6tb2k3v
* SUDOC: 027764478
* Trove: 845153
* VcBA: 495/77257
* VIAF: 89549325
* WorldCat: lccn-n79095601

 |
**Deep Space 1** (בעברית: **חלל עמוק 1**) הייתה משימה ששוגרה על ידי נאס"א לבדיקת טכנולוגיות מתקדמות כחלק של תוכנית המילניום החדש. המטרה הייתה לעבור ליד אסטרואיד וכוכב שביט ולהעביר צילומים ונתוני מדידות.

בדיקת טכנולוגיות
----------------

על הגשושית הותקנו מספר חידושים טכנולוגיים שדרשו בדיקה:

* מנוע יונים בהספק 2,100 ו"ט.
* Autonav - מערכת ניווט חדשה להקטנת התערבות מרכז בקרה בשינויי מסלול
* Remote agent - מערכת תוכנה שמסוגלת לבדוק ולתקן את עצמה
* SDST - מערכת תקשורת ארוכת טווח מתקדמת
* MICAS - מערכת שכללה מצלמה דיגיטלית וספקטרומטר
* PEPE - מערכת לחקר פעילות השמש
* SCARLET - פאנל סולארי מתקדם

תיאור המשימה
------------

המשימה הייתה אמורה לצאת לדרך ביולי 1998. ממספר סיבות השיגור נדחה

בגלל דחיה בשיגור, מטרות המשימה השתנו והיא הייתה אמורה לעבור ליד אסטרואיד 9969 Braille עם אפשרות להארכת טיסה לכיוון וכוכב שביט 107P/Wilson–Harrington. המשימה שוגרה ב-24 באוקטובר 1998 מנמל החלל קייפ קנוורל בעזרת משגר דלתא 2.

מנוע יונים כשל לאחר 4.5 דקות עבודה. בהמשך הוא חידש את העבודה ופעל ללא תקלות. עוקב כוכבים של הגשושית הפסיק את הפעולה. צוות בקרה הצליח להפעיל את מערכת MICAS במקומו והיה ניתן להמשיך בטיסה לכיוון היעד. מערכת Autonav פעלה באופן סביר אך מפעם לפעם היה צורך בהתערבות מרכז בקרה.

מסלול ליד אסטרואיד 9969 Braille היה מתוכנן לעבור כ-240 מ' ממנו. עקב בעיות טכניות בשנת 1999 הגשושית עברה כ-26 ק"מ ממנו ומערכת Autonav לא הצליחה לכוון את המצלמה באופן אופטימלי. איכות התמונות שהתקבלו הייתה נמוכה. לאחר סיום מטלה זו הוחלט להמשיך את הטיסה לכיוון כוכב שביט.

בשנת 2001 הגשושית עברה ליד 107P/Wilson–Harrington והועברו צילומים באיכות גבוהה.

במקביל לפעולות אלו הועברו צילומי מאדים באיכות גבוהה.

ב-18 בדצמבר 2001 ממרכז הבקרה הועברה פקודה להפסקת פעילות המנוע ומשימה הסתיימה.

עלות כוללת של המשימה הייתה כ-150 מיליון $.

קישורים חיצוניים
----------------

ויקישיתוף מדיה וקבצים בנושא **Deep Space 1** בוויקישיתוף
* Deep Space 1, באתר אנציקלופדיה בריטניקה (באנגלית)

* תיאור המשימה (באנגלית)
* תיאור המשימה וממצאים
* תיאור מפורט של המשימה

הערות שוליים
------------

1. ↑  הודעה לעיתונות על דחיית שיגור
**Death Master File** (בתרגום חופשי: קובץ המוות המרכזי) או **Social Security Death Index** הוא מסד נתונים המתוחזק על ידי שירות הביטוח לאומי האמריקאי מאז שנת 1980. ניתן לשלוף נתונים מהקובץ לאחר רישום באתר https://www.ssdmf.com (אורכב 26.10.2017 בארכיון Wayback Machine). הקובץ כולל מידע על כל אזרח בעל מספר זהות אשר מותו דווח לרשות הביטוח הלאומי האמריקאי מאז שנת 1962, וכל אדם אשר היה בחיים משנת 1962 ואילך. נכון לשנת 2009, כלל הקובץ 83 מיליון מקרי מוות. בשנת 2011, הוסרו חלק מהרשומות מהמאגר.

המידע בכל רשימה כולל: שם פרטי ושם משפחה (ומאז שנת 1990, גם שם אמצעי), תאריך לידה, חודש ושנת המוות (ותאריך מדויק משנת 2000) מספר זהות והאם רשות מוסמכת הכריזה על מות האדם או אם התקבל אישור מוות.

עד הכיל הקובץ מידע אודות המיקוד האחרון של האדם לפני מותו והמיקוד אליו נשלחה קצבת ביטוח הלאומי האחרונה. מידע זה הוסר בשנת 2011. 

קובץ המוות מכיל רק חלק קטן ממסד הנתונים המוחזק על ידי הביטוח הלאומי האמריקאי מאז שמוחשב בשנת 1961 אשר כולל מידע על כל בעלי מספרי תעודות הזהות משנת 1936 ואילך. קובץ זה נחשב למסמך פומבי לפי ה-Freedom of Information Act, ועדכונים שבועיים וחודשיים נמכרים על ידי ה-National Technical Information Service של מחלקת המסחר של ממשלת ארצות הברית מידע על מותו של חולה חשוב בין השאר למחקרים רפואיים, במקרה שהמשפחה אינה מיידעת את בית החולים על מותו של החולה אשר שוחרר לביתו. כמו כן, משמש מסד זה למניעת וזיהוי גנבת זהות של נפטרים.

קובץ זה משמש בין השאר גנאלוגים.

הפצה
----

רשות הביטוח הלאומי האמריקאי מפיצה את הקובץ באמצעות ה-National Technical Information Service.

נכון למאי 2013, התעריף לעותק בודד של הקובץ (בלא אפשרות לעדכונים עתידיים) היה $1825.

קישורים חיצוניים
----------------

* אתר האינטרנט הרשמי של Death Master File
* Congressional testimony on the Death Master File
* Online version of the 2011 Death Master File
* Living persons listed on Death Master File

הערות שוליים
------------

1. ↑  Social Security Administration, Detailed Chronology: 1960s. The DMF contains about 99,000 deaths for 1961, and about 301,000 deaths for 1962.
2. ↑  *Don't take your EHR to heaven, donate it to science: legal and research policies for EHR post mortem*. doi:10.1136/amiajnl-2013-002061.
**Inno Setup** היא תוכנה לתכנון וייצור קובץ התקנה (Installer/Setup) עבור תוכנה אחרת (או אוסף קבצים כלשהו). Inno Setup היא תוכנה מסובבת סקריפטים שנכתבה ב "Embarcadero Delphi" על ידי ג'ורדן ראסל. הגרסה הראשונה יצאה בשנת 1997.

היסטוריה
--------

ראסל אשר היה בעל השגות על תוכנת ההתקנה InstallShield Express שהגיעה עם Borland Delphi, החליט ליצור תוכנת התקנה משל עצמו. בתחילה, Inno Setup לא הייתה מוכרת והגרסה הרשמית הראשונה הייתה v1.09.

בתחילה היה צריך ליצור קובץ ISS.TXT בספריית ההתקנה. בקובץ סיפק המשתמש משתנים וערכים אשר עדיין בשימוש היום. משתנים אלו שימשו כקונפיגורציה להליך ההתקנה אולם פיצ'רים רבים בחבילת ההתקנה לא היו גמישים לשינויים. לא היה ממשק עורך והתוכנה הייתה יותר דומה לסביבת קימפול קובצי סקריפט.

עם התפתחות Inno Setup, התפתחה גם ההיכרות איתה בציבור המפתחים ברחבי העולם, וכאשר הייתה עדיין תוכנת קוד פתוח, חברות רבות עברו לפתרונות בתחום הקוד הפתוח, ומכיוון שהייתה מבוססת על סקריפטים החלו משתמשים ליצור כלים לעריכת ויצירת התקנות של Inno Setup, כגון ISTool ו-ScriptMaker.

Inno Setup זכתה בכמה פרסים, ביניהם "Shareware Industry Awards" שלוש פעמים ברציפות (2002–2004).

מפתחים רבים החלו משתמשים בקוד המקור לפתח גרסאות צד שלישי כגון *My Inno Setup Extensions* על ידי מרטין לאן (Martijn Laan) אשר מוזגה לתוך Inno Setup בשנת 2003.

נכון לפברואר 2014 התוכנה מדורגת עם ציונים יוצאי דופן באתרים מובילים. באתר ההורדות CNET הגרסה האחרונה (5.5.4) עברה בפברואר את רף 100,000 ההורדות.

תכונות ויכולות
--------------

* תומך בכל גרסאות ווינדוס החל מ-2000
	+ Windows 10
	+ Windows 8
	+ Windows Server 2012
	+ Windows Server 2008 כולל R2
	+ Windows 7
	+ Windows Vista
	+ Windows XP כולל גרסאות x64
	+ Windows Server 2003
	+ Windows 2000
* התקנות של אפליקציות 64 ביט על מערכות הפעלה ישנות כגון Windows XP ו-Windows Server 2003. כולל תמיכה ב-IA-64
* רבוי פלטפורמות; IA-32, x64 ,IA-64 בקובץ בינארי אחד.
* יכולות הסרה מלאה (Full Uninstall)
* תומך ביכולת פריסה של פורמטי כווץ bzip2, 7-Zip, LZMA, ועוד.
* רישום DLLים, יצירת קיצורי דרך לקבצים (כגון קובץ ההפעלה) ב-TaskBar בשולחן העבודה ובתפריט ההתחלה, התקנת גופנים.
* כתיבה ל-Windows Registry.
* תמיכה בשפות.
* הגנה הקובץ עם סיסמה.
* התקנה שקטה (Silent Install).

קישורים חיצוניים
----------------

* 

* אתר האינטרנט הרשמי של Inno Setup (באנגלית)
* קישור לדף התוכנה באתר FileHippo.
* קישור לדף התוכנה באתר CNET.

הערות שוליים
------------

1. ↑  ציון מעל 4.7 כוכבים באתרים מובילים כמו FileHippop ו-Cnet
2. ↑  Inno Setup, www.jrsoftware.org (באנגלית)
הסמליל של GNOME לחבילות deb.
**deb** היא הסיומת של חבילות תוכנה בפורמט התואם להפצת הלינוקס דביאן, ולהפצות נוספות בעלות מערכת ניהול חבילות תואמת, כגון אובונטו, ואחרות.

מקור שם הסיומת הוא מקיצור השם של חברתו וכיום אשתו לשעבר, של מייסד דביאן איאן מרדוק, "דברה" שעל שמה, ועל שם מייסד ההפצה, נקראה ההפצה כשמה (דב+איאן).

קובץ deb הוא קובץ ארכיון רגיל מסוג ar של יוניקס, המכיל בתוכו שני קבצים בפורמט tar, שלפעמים מכווצים עם gzip , Bzip2 ,lzma, או xz. קובץ אחד מכיל אודות החבילה, והקובץ השני מכיל את קובצי התוכנית עצמה. התוכנית המקובלת לטיפול בחבילות deb, היא dpkg כשבדרך כלל היא מורצת מתוך תוכנית אחרת כדוגמת APT, aptitude או Gdebi.

ניתן להמיר חבילות deb לפורמטים אחרים כגון rpm באמצעות alien, וכן ליצור אותן מקוד מקור באמצעות CheckInstall, או "Debian Package Maker".

קיימות חבילות בעלות סיומת udeb, המשמשות בדרך כלל את תוכנת ההתקנה להתקנת מערכת. חבילות אלו הן בעלות אותו הפורמט, אך לא כוללות את כל המידע שנמצא בחבילת deb רגילה, קבצים הנוגעים לתיעוד החבילה מושמטים, והחבילה אינה יכולה להית מותקנת על מערכת דביאן סטנדרטית.

הערות שוליים
------------

1. ↑  תיעוד על deb
2. ↑  Divorces - News-Sentinel.com
3. ↑  ניקסון רובין 2010 Ubuntu: Up and Running. מסת"ב 978-0-596-80484-8.
4. ↑  Chapter 3. D-I components or udebs